Haavoittuvuus koskee esimerkiksi kannettavia tietokoneita, puhelimia ja tabletteja, jotka on kytketty internetiin langattoman Wi-Fi-yhteyden kautta.

Tietoturva-aukko ei kuitenkaan kovin helposti uhkaa tavallisten ihmisten yhteyksiä, arvioi Viestintäviraston Kyberturvallisuuskeskuksesta johtava asiantuntija Jussi Eronen.

Hänen mukaansa esimerkiksi salasanojen kalastaminen vaatii hyökkääjän pääsyä samaan langattomaan verkkoon uhrin kanssa. Lisäksi arkaluontoisilla verkkosivuilla vierailevan suojana on usein salattu HTTPS-yhteys.

(artikkeli jatkuu alla)

– Kun lukee sähköpostia tai asioi eri palveluissa, niin yleensä käytetään https-salauksia. Jos langattoman verkon salaus ei toimi, edelleen selaimen yhteydet ovat salattuja, Eronen sanoo.

